Carsten Hansen (S), 2005-06-17:
Jeg vil godt starte med at sige tak til regeringen.
Jeg vil sige tak, fordi man har taget den ene del af vores beslutningsforslag op, nemlig i L 174, som vi godkendte tidligere på dagen.
Det må jo være i erkendelse af, at det er en fuldstændig fejlslagen politik, man har ført på hele skolepraktikområdet, hvor man startede med at spare 0,5 mia. kr., lavede korte uddannelser og fjernede skolepraktikken på 80 pct. af de faglige uddannelser.
Det var på 80 pct. af de steder, hvor skolepraktikken var.
Som jeg sagde i min ordførertale til L 174 første gang: I himlen glæder man sig mere over én omvendt synder end over alle dem, som er frelste i forvejen.
Så det skal ikke komme regeringen til skade, at den har taget det ene af vores forslag her.
Det, vi ikke helt forstår, er, at man har skullet vente i 4 år – jeg tror, at det er fjerde gang, vi har det her forslag til behandling – på at gøre noget ved det.
Den erkendelse, man er kommet frem til, tror jeg er kommet ved, at man har set, at der er ganske få, der starter på de nye korte uddannelser.
Man har set, at de seneste undersøgelser fra 25 tekniske skoler viser, at der, når 2.300 elever er startet, faktisk er 900, som enten ikke er kommet videre i praktik eller har valgt en anden form for uddannelse.
Det er klart, at man har været presset af det, og der er heller ingen tvivl om, at det benhårde ræs, som Faglig Ungdom og andre kørte i valgkampen i forhold til statsministeren, har bevirket, at man har villet lukke en ende her.
Når det så er sagt, vil jeg godt sige, at erhvervsskoleområdet er et af de vigtigste områder med hensyn til fortsat at udvikle og fastholde velfærden i Danmark.
Vi ser jo de forhandlinger, der kører i øjeblikket, hvor vi ved at skolepraktikken virkelig har været som en motor for integrationen.
Det er også derfor, at vi vedholdende i både integrationsforhandlingerne, uddannelsesforhandlingerne og andre steder siger: Vi må have genindført skolepraktikken.
Det er, fordi vi mener, at der skal være en gennemførelsesgaranti for de unge mennesker, som gerne vil være håndværkere.
Vi ved, at der er 10.000, der venter på en uddannelse, men vi ved sandelig også, at man faktisk får uddannet for få håndværkere.
Og det forunderlige er, at regeringen har indført stop for skolepraktik på en lang række uddannelser, hvor vi kan se, at vi kommer til at mangle faglærte svende, elektrikere, tømrere og andre.
Hvad har så en del af argumentationen været for at fjerne skolepraktikken?
Argumentationen har været, at man blev uddannet til arbejdsløshed, og at det var bedre med rigtige praktikpladser osv.
Vi er i øvrigt enige i det med rigtige praktikpladser, men det viser sig, at det kun – det fik vi frem i et åbent samråd forleden dag med undervisningsministeren – er mellem 2 og 4 pct., der fuldfører deres uddannelse i skolepraktik.
Resten kommer ud og får restlæreaftaler.
Og når regeringen praler med, at der er kommet 1.800 ekstra praktikpladser, er over 1.000 af dem restlæreaftaler fra skolepraktikken.
Så lad os nu spise brød til.
Der ligger jo et rigtig godt beslutningsforslag her, hvor præmieordningen er indført, den trækker vi ud, og så genindfører vi skolepraktikken og sikrer, at skolerne har et ordentligt incitament til at foretage praktikpladsopsøgende arbejde.
Så opfordringen på denne sidste dag før sommerferien skal være: Godt at komme et stykke videre, men lad os nu tage skridtet fuldt ud.
Med den opfordring vil jeg håbe, at regeringsordførerne tænker sig om og virkelig siger, at det her er det vigtigste, nemlig at vi skal være bedre, når de andre er billigere, og ikke foretage besparelser for de unge mennesker, der gerne vil uddannes som håndværkere.